ΓΡΑΠΤΗ ΕΡΩΤΗΣΗ E-0228/01

υποβολή: Caroline Lucas (Verts/ALE) προς την Επιτροπή

(5 Φεβρουαρίου 2001)

Θέμα: Εμπόριο, ανάπτυξη και πολιτική της Ε.Ε. για τα δάση

Το 90 % των πλέον φτωχών ανθρώπων του πλανήτη εκείνων που ζουν με 1 δολλάριο την ημέρα ή και λιγότερο εξαρτάται από τα δάση για το εισόδημά του, ή εξαρτάται σημαντικά από τους δασικούς πόρους. Πώς σκοπεύει η Επιτροπή να εξασφαλίσει ότι κανένα πρόγραμμα της Ε.Ε. δεν προχωρεί χωρίς αυστηρή αξιολόγηση των περιβαλλοντικών και κοινωνικών του επιπτώσεων και ότι η βοήθεια της Ε.Ε. διατίθεται μετά από διαβουλεύσεις όχι μόνον με τις κυβερνήσεις των δικαιούχων χωρών, αλλά και με την κοινωνία των πολιτών;

Απάντηση του κ. Nielson εξ ονόματος της Επιτροπής

(6 Απριλίου 2001)

Η Επιτροπή έχει απόλυτη επίγνωση του γεγονότος ότι οι δασικοί πόροι εξασφαλίζουν σημαντικό μέρος των μέσων επιβίωσης των πλέον μειονεκτούντων πληθυσμών του πλανήτη μας καθώς και της ανάγκης διασφάλισης ότι τα έργα που χρηματοδοτεί στις αναπτυσσόμενες χώρες δεν έχουν αρνητικές επιπτώσεις σε αυτούς τους πόρους.

Το 1993, η Επιτροπή ανέλαβε την πρωτοβουλία ναποβάλλει προοδευτικά κάθε πρόταση αναπτυξιακού έργου στηνποχρέωση αξιολόγησης των επιπτώσεων που θα ήταν δυνατόν να έχει το συγκεκριμένο έργο στο περιβάλλον. Για το σκοπό αυτό, καταρτίσθηκε Εγχειρίδιο Περιβάλλοντος, στο οποίο περιγράφονται οι διαδικασίες και η μεθοδολογία στον τομέα του περιβάλλοντος που διέπουν τα έργα αναπτυξιακής συνεργασίας στο πλαίσιο της Λομέ IV. Παρεμφερής μεθοδολογία καταρτίσθηκε, επίσης, για τα έργα συνεργασίας με τις χώρες της Λατινικής Αμερικής, της Ασίας και της Μεσογείου (ALAMED). Τέλος, ένας νέος οδηγός για τη συνεκτίμηση των περιβαλλοντικών θεμάτων, ο οποίος συγχωνεύει και ενημερώνει το περιεχόμενο των δύο προηγουμένων εγγράφων βρίσκεται στο στάδιο κατάρτισης. Η πρώτη δοκιμή της εφαρμογής του αναμένεται να πραγματοποιηθεί κατά τους προσεχείς μήνες.

Οι κατευθυντήριες γραμμές που περιέχονται σε αυτά τα έγγραφα αποσκοπούν στην εκτίμηση του κατά πόσον η εκτέλεση ενός έργου έχει επιζήμιες επιπτώσεις για το περιβάλλον. Σε περίπτωση που συμβαίνει αυτό, το σχέδιο έργου θα πρέπει να συνοδεύεται από μελέτη επιπτώσεων, η έκταση της οποίας εξαρτάται από τον βαθμό περιπλοκότητας του έργου. Μία τέτοια μελέτη, η οποία πρέπει να εκπονείται από ανεξάρτητο μελετητή, είναι σκόπιμο να καταλήγει στην πρόταση συγκεκριμένων μέτρων για την πρόληψη ή την άμβλυνση των αρνητικών επιπτώσεων του εκάστοτε έργου στο περιβάλλον ή, αν οι επιπτώσεις αυτές είναι σημαντικές, στη μη σκοπιμότητα χρηματοδότησής του. Σημειώνεται, εξάλλου, ότι ο νέοςπό κατάρτιση οδηγός συστήνει την ανάλυση, εκτός των περιβαλλοντικών επιπτώσεων του σχεδίου, της συμβολής του στη βελτίωση του περιβάλλοντος.

Τέλος, η ανάλυση των περιβαλλοντικών επιπτώσεων συνεπάγεται τη δημόσια διαβούλευση των ενδιαφερομένων μερών και, ειδικότερα, των δικαιούχων πληθυσμών. Είναι σκόπιμο να διεξάγονται διαβουλεύσεις προκειμένου να διατυπώνονται οι απόψεις των κανονιστικών φορέων (όπως των εθνικώνπουργείων που είναι επιφορτισμένα με την περιβαλλοντική προστασία), των μη κυβερνητικών οργανώσεων (ΜΚΟ) και των εκπροσώπων του ευρέως κοινού και άλλων ομάδων συμφερόντων που συνιστούν τα ενδιαφερόμενα μέρη. Για το σκοπό αυτό, θα πρέπει να χρησιμοποιηθούν κατάλληλες και αναγνωρισμένες μέθοδοι που εξασφαλίζουν τον καθορισμό και την συνεκτίμηση των απόψεων των ενδιαφερόμενων μερών.

Η διαδικασία που το εν λόγω εγχειρίδιο περιβάλλοντος προτείνει να εφαρμοσθεί είναι σύνθετη και απαιτεί τη διάθεση σημαντικού ανθρώπινου δυναμικού. Η Επιτροπή καταβάλλει προσπάθειες για την εφαρμογή των σχετικών διατάξεων πριν από τη λήψη αποφάσεων σχετικών με τη συμμετοχή της στη χρηματοδότηση αναπτυξιακών έργων.